Livonijas ordeņa mestri
Livonijas ordeņa mestri, precīzāk Vācu ordeņa landmestri Livonijā (vācu: Landmeister des Deutschen Ordens in Livland) bija krustnešu iekarotajā Prūsijā bāzētā Vācu ordeņa Livonijas atzara militāri-politiskie komandieri. No 1237. līdz 1525. gadam Livonijas landmestri bija pakļauti Teitoņu ordeņa lielmestriem. Pēc sekulārās Prūsijas hercogistes izveidošanas 1525. gadā, līdz 1561. gada Viļņas ūnijas noslēgšanai Livonijas landmestri bija neatkarīgi valdnieki Livonijas ordeņa zemēs. Pēdējais landmestrs Gothards Ketlers kļuva par pirmo Livonijas vietvaldi un Kurzemes un Zemgales hercogu. Landmestru rezidences atradās Rīgas pilī (1237—1297, 1340—1481), Vīlandes pilī (1297—1340), Cēsu pilī (1481—1562).